PMIndiaData/PMIndiaSum huggingface dataset:
பிரதமர் வியட்நாமில் பயணம் மேற்கொள்ள உள்ளார். சீனாவில் ஹாங்ஜோ – வில் நடைபெறும் G-20  தலைவர்கள் ஆண்டு உச்சி மாநாட்டில் பங்கேற்கிறார்.

பிரதமர் திரு நரேந்திர மோடி செப்டம்பர் 02, 2016 முதல் செப்டம்பர் 03, 2016 வரை வியட்நாமில் பயணம் மேற்கொள்கிறார். சீனாவில் காங்ஜோ நகரில் நடைபெறும் G-20 தலைவர்களின் வருடாந்திர உச்சி மாநாட்டில் செப்டம்பர் 03, 2016 முதல் செப்டம்பர் 05, 2016 வரை பங்கேற்கிறார். தனது பேஸ்புக் கணக்கில் வெளியிட்டுள்ள பல செய்திகளில் பிரதமர் கூறியிருப்பதாவது: வியட்நாம் மக்களுக்கு அவர்களது தேசிய தினத்தை ஒட்டி நல்வாழ்த்துகள். வியட்நாம் நமது நட்பு நாடு. அதனுடனான உறவுகளை நாம் போற்றுகிறோம். “இன்று மாலை நாம் வியட்நாம் தலைநகர் ஹனாய் சென்றடைகிறேன். இது முக்கியமான பயணத்தின் தொடக்கத்தைக் குறிக்கிறது. இந்தியாவுக்கும் வியட்நாமுக்கும் இடையே ஆன நெருங்கிய உறவை இந்தப் பயணம் மேலும் வலுப்படுத்தும். வியட்நாமுடன் நமது இருதரப்பு உறவுகளுக்கு எனது அரசு உயர் முன்னுரிமை அளிக்கிறது. இந்தியா – வியட்நாம் பங்களிப்பு ஆசியாவுக்கு பயனுள்ளதாகவும் உலகின் இதரப் பகுதிகளுக்கு உதவுவதாகவும் அமையும். இந்தப் பயணத்தின் போது பிரதமர் திரு நிகுயன் ஜூவான் பிகுக்குடன் விரிவான பேச்சுக்களை நடத்த உள்ளேன். நமது இருதரப்பு உறவுகளின் அனைத்து அம்சங்கள் குறித்தும் நாங்கள் ஆய்வு செய்வோம். நான் வியட்நாம் அதிபர் திரு டிரான் டாய் குவாங், வியட்நாம் கம்யூனிஸ்ட் கட்சி பொதுச் செயலாளர் திரு நிகுயன் பூ டிராங், வியட்நாம் தேசிய பேரவைத் தலைவர் திருமதி நிகுயன் தி கிம், நிகான் ஆகியோரை சந்திக்கிறேன். வியட்நாமுடன் வலுவான பொருளாதார உறவுகளை இரு நாட்டு மக்களின் பரஸ்பர நன்மையை மேம்படுத்தும் வகையில் உருவாக்க விரும்புகிறோம். எனது வியட்நாம் பயணத்தின் போது இரு நாட்டு மக்களுக்கு இடையே ஆன உறவுகளை வலுப்படுத்தும் நடவடிக்கைகளையும் நான் மேற்கொள்ளுவேன். வியட்னாமில் 20 – ம் நூற்றாண்டின் சிறந்த தலைவர்களின் ஒருவரான ஹோ சி மின் நினைவிடத்தில் அஞ்சலி செலுத்த எனக்கு வாய்ப்பு கிடைக்கும். தேசிய வீரர்கள் மற்றும் நாட்டுக்கு உயிர்த் தியாகம் செய்தோர் ஆகியோரின் நினைவிடங்களில் மலர் வலையம் வைக்க உள்ளேன். குவான் சு கோவில் கோபுரத்துக்கும் செல்ல உள்ளேன். ஜி – 20 தலைவர்கள் ஆண்டு உச்சி மாநாட்டில் பங்கேற்பதற்காக 2016 செப்டம்பர் 3 முதல் 5 வரை சீனாவின் ஹாங்ஜோ நகருக்கு செல்கிறேன். முக்கியமான இருதரப்பு பயணத்தை முடித்துக் கொண்டு வியட்நாமிலிருந்து ஹாங்ஜோ சென்றடைகிறேன். ஜி – 20 உச்சி மாநாட்டின் போது உலக நாடுகளின் தலைவர்களுடன் அவசரமான சர்வதேச முன்னுரிமைகள் சவால்கள் குறித்து பேசுவதற்கு எனக்கு வாய்ப்புக் கிடைக்கும். உலகப் பொருளாதாரத்தை நிலைத்த வளர்ச்சிப் பாதையில் நிலை நிறுத்துவதற்கு உரிய வழிவகைகளை நாங்கள் விவாதிப்போம். சர்வதேச சமூக, பாதுகாப்பு, பொருளாதாரச் சவால்களுக்கு பெரிய பதில் நடவடிக்கைகள் குறித்தும் பேசுவோம். நம்முன் உள்ள அனைத்து பிரச்சினைகளையும் ஆக்க பூர்வமாக இந்தியா கையாளும். உலகெங்கும் உள்ள மக்களின் சமூகப் பொருளாதார நிலைமைகளை மேம்படுத்தும் நிலைத்த அனைத்தையும் உள்ளடக்கிய சர்வதேச பொருளாதார நிலைமைக்கான பேச்சுக்களை முன்னெடுத்துச் செல்லுவோம். குறிப்பாக வளரும் நாடுகளில் உள்ள மக்களின் நலன்கள் கருத்தில் கொள்ளப்படும். மிகவும் பயனுள்ள விளைவுகள் அடிப்படையிலான உச்சி மாநாட்டை எதிர் நோக்கிக் காத்திருக்கிறேன்”.
பிரபல மராத்தி லாவணி பாடகி சுலோச்சனா தய் சவானின் மறைவுக்கு பிரதமர் இரங்கல்

புகழ்பெற்ற மராத்தி லாவணி பாடகி சுலோச்சனா தய் சவானின் மறைவுக்கு பிரதமர் திரு நரேந்திர மோடி ஆழ்ந்த இரங்கல் தெரிவித்துள்ளார். இது தொடர்பாக பிரதமர் வெளியிட்டுள்ள ட்விட்டர் பதிவில் கூறியிருப்பதாவது; “மகாராஷ்டிராவின் கலாச்சாரத்தை, குறிப்பாக லாவணியை ஊக்குவிப்பதில் சுலோச்சனா தய் சவான் ஆற்றிய மகத்தான பங்களிப்பிற்காக, வரும் தலைமுறையினர் அவரை நினைவு கூர்வர். அவர் இசை மற்றும் நாடகத்தின் மீது மிகுந்த ஆர்வம் கொண்டு இருந்தார். அவரது மறைவு வேதனை அளிக்கிறது. அவரது குடும்பத்தினருக்கும் ரசிகர்களுக்கும் இரங்கல்கள். ஓம் சாந்தி.” இவ்வாறு பிரதமர் தமது இரங்கல் செய்தியில் கூறியுள்ளார்.
நாட்டின் சில பகுதிகளில் ஏற்பட்டதாகக் கூறப்படும் வன்முறை அழிவுச்சம்பவங்களுக்கு பிரதமர் கடும் கண்டனம்

நாட்டின் சில பகுதிகளில் ஏற்பட்டதாகக் கூறப்படும் வன்முறை அழிவுச் சம்பவங்களுக்கு பிரதமர் திரு நரேந்திரமோடி கடுமையான கண்டனம் தெரிவித்துள்ளார். இச்சம்பவங்கள் தொடர்பாக குற்றம் இழைத்தவர்கள் என காணப்படுபவர்களுக்கு எதிராக கடுமையான நடவடிக்கை எடுக்கப்படும் என்று அவர்கூறினார். நாட்டின் சில பகுதிகளில் சிலைகளை கவிழ்க்கும் சம்பவங்கள் ஏற்பட்டதாக செய்திகள் தெரிவிக்கின்றன. இதுதொடர்பாக உள்துறை அமைச்சர் திரு ராஜ்நாத்சிங்குடன் பிரதமர் பேசினார். அப்போது இத்தகைய சம்பவங்களுக்கு தனது கடுமையான எதிர்ப்பை தெரிவித்தார். இத்தகைய வன்முறை அழிவுச் சம்பங்கள் குறித்து மத்திய உள்துறை அமைச்சகம் கவனத்தில் கொண்டுள்ளது. இத்தகைய சம்பவங்கள் நடைபெறாமல் தடுக்க மாநிலங்கள் தேவையான அனைத்து நடவடிக்கைகளும் எடுக்குமாறு கேட்டுக்கொள்ளப்பட்டிருப்பதாக உள்துறை அமைச்சகம் தெரிவித்துள்ளது. இத்தகைய நடவடிக்கைகளில் ஈடுபடுபவர்களுக்கு எதிராக உரிய சட்டங்களின்படி கடுமையான நடவடிக்கை எடுக்குமாறும் மாநில அரசுகள் கேட்டுக்கொள்ளப்பட்டுள்ளன.
சர்வதேச தொழிலாளர் அமைப்பின் குறைந்தபட்ச வயதிற்கான சாசனம், 1973 (எண் 138) மற்றும் மோசமான குழந்தை தொழிலாளர் வடிவங்கள்  சாசனத்தின் பகுதிகள், 1999 (எண்.182) ஆகியவற்றுக்கு மத்திய அமைச்சரவை ஒப்புதல் அளித்துள்ளது.

பிரதமர் மோடி தலைமையிலான மத்திய அமைச்சரவை சர்வதேச தொழிலாளர் அமைப்பின் அடிப்படையான இரண்டு சாசனங்களுக்கு ஒப்புதல் அளித்துள்ளது. அவை, முறையே வேலைக்கு ஆள் சேர்க்கும்போது கடைபிடிக்க வேண்டிய குறைந்தபட்ச வயது குறித்த குறைந்தபட்ச வயதிற்கான சாசனம், 1973 (எண் 138) மற்றும் குழந்தைகள் மோசமாக நடத்தப்படுவதையும், அதை உடனே தடுத்து நிறுத்துவதையும் குறித்த மோசமான குழந்தை தொழிலாளர் வடிவங்கள் சாசனத்தின் பகுதிகள், 1999 (எண்.182) ஆகும். 1919ல் உருவான சர்வதேச தொழிலாளர் அமைப்பின் துவக்க உறுப்பினர்களின் இந்தியாவும் அடக்கம். தற்போது இந்த அமைப்பில் 187 உறுப்பு நாடுகள் உள்ளன. சாசனங்களையும், பரிந்துரைகளையும், நடைமுறைகளையும் சர்வதேச தரத்தில் மாற்றியமைப்பதே இந்த அமைப்பின் மைய நோக்கம். இந்தியா இதுவரை 45 சாசனங்களை உறுதியேற்றுள்ளது. அதில் 42 தற்போது நடைமுறையில் உள்ளது. அவற்றில் 4 அடிப்படை சாசனங்களாகும். பின்னணி குழந்தை தொழிலாளர் பிரச்சினையை பொறுத்தவரை அரசு கடுமையான சட்டங்களை இயற்றுவது, திட்டங்களை உருவாக்குவது என பல்முனை திட்டங்களை செயல்படுத்தி வருகிறது. எனினும் தற்போது 14 வயதுக்கு குறைவான குழந்தைகளை பணியிலோ, வேறு ஏதேனும் நடைமுறைகளிலோ ஈடுபடுத்துவதை முற்றிலும் தடை செய்திருக்கும் குழந்தைகள் மற்றும் வயதுவந்த குழந்தை தொழிலாளர் (தடுப்பு மற்றும் ஒழுங்குமுறை) சட்டம் 1986ஐ முழுமையாக அமல்படுத்துவதில்தான் நம் நாட்டின் குழந்தைகளின் பாதுகாப்பான எதிர்காலம் அடங்கியிருக்கிறது என்பதால் , அரசு அதை உறுதி செய்யும் நடவடிக்கைகளில் இறங்கியுள்ளது. குழந்தைகள் தொழிலில் ஈடுபடுத்தப்படுவதை முற்றிலும் ஒழிக்கும் வண்ணம் அரசு சமீபத்தில் எடுத்துவரும் நடவடிக்கைகள், 2030ன் தக்கவைத்துக் கொள்ளக் கூடிய கொள்கைகளில் முக்கியப் பங்கு வகிக்கிறது. சாசனம் 138 மற்றும் சாசனம் 182 ஆகியவற்றை ஏற்றுள்ளது நாட்டில் குழந்தை தொழிலாளர்களை ஒழிப்பது குறித்த பயணத்தில் முக்கியமான நடவடிக்கையாகும். தற்போது சாசனம் எண் 138 169 நாடுகளிலும், சாசனம் 182, 180 நாடுகளிலும் ஏற்கப்பட்டுள்ளது. எனவே இந்த இரண்டு அடிப்படையான சாசனங்களை ஏற்பதன் மூலம் குழந்தைகளை பணியில் அமர்த்துவதற்கு எதிரான சட்டங்களை தத்தெடுத்து செயல்படுத்தும் நாடுகளின் வரிசையில் இந்தியாவும் சேர்ந்துள்ளது.
மக்கள் பத்ம விருது பெற்ற துலாரி தேவியின் பரிசுக்கு பிரதமர் நன்றி

மக்கள் பத்ம விருது பெற்ற துலாரி தேவி அவர்கள் அளித்த பரிசுக்கு பிரதமர் திரு. நரேந்திர மோடி நன்றி தெரிவித்துள்ளார். அவர் தனது டுவிட்டரில் கூறியிருப்பதாவது; "மக்கள் பத்ம #PeoplesPadma விருது பெற்றவர்களில் துலாரி தேவி அவர்களும் ஒருவர். அவர் பீகாரில் உள்ள மதுபானியைச் சேர்ந்த திறமையானக் கலைஞர். விழாவிற்குப் பிறகு விருது பெற்றவர்களுடனான முறைசாரா சந்திப்பின்போது, அவர் தனது கலைப்படைப்பை எனக்குப் பரிசாக வழங்கினார். அவரது இந்தச் செயல் எனது மனதைத் தொட்டது. அவருக்கு எனது நன்றி”, என்று கூறியுள்ளார்.
புவி தினத்தை முன்னிட்டு பிரதமர் வெளியிட்ட செய்தி

புவி தினத்தை முன்னிட்டு பிரதமர் திரு. நரேந்திர மோடி வெளியிட்ட செய்தி: “புவி தினமான இன்று, நாம் பூமித்தாயை மரியாதையுடன் தலை வணங்குவோம். பல ஆண்டுகளாக, இந்த கோள் பல்வேறு உயிரினங்களுக்கு வீடாக அமைந்துள்ளது. நமது கோளின் நலன், திடமான வளர்ச்சி மற்றும் பருவநிலை மாற்றத்தை எதிர்கொள்ளுதல் தொடர்பான நமது செயல்களை தொடர்ந்து மேற்கொள்வோம் என்று நாம் எடுத்துள்ள உறுதிமொழியை இன்று நினைவு கூர்வோம்”.
அருண் ஜேட்லியின் நினைவு நாளில் பிரதமர் அவரை நினைவு கூர்கிறார்

பிரதமர் திரு நரேந்திர மோடி, அருண் ஜேட்லியின் நினைவு நாளில் அன்னாரை நினைவு கூர்கிறார். அவர் பகிர்ந்துள்ள ட்விட்டர் பதிவில், “நாம், கடந்த ஆண்டு இதே நாளில்தான் திரு அருண் ஜேட்லி் அவர்களை இழந்தோம். நான் எனது நண்பரை இழந்து தவிக்கிறேன். அருண் ஜேட்லி அவர்கள், இந்தியாவுக்காக அயராது உழைத்தவர். அவரது நகைச்சுவை உணர்வு, அறிவுக் கூர்மை, சட்ட அறிவு, அன்பான ஆளுமை அனைத்தும் மாறாப் புகழ் பெற்றவை” என்று பிரதமர் கூறியுள்ளார்.
8 ஆண்டு ஏழைகளுக்கான சேவை விவரங்களை பிரதமர் பகிர்ந்துள்ளார்

ஏழைகள் மற்றும் விளிம்பு நிலை மக்களுக்கு தொண்டாற்றுவதில் அரசு முழுமையான அர்ப்பணிப்புடன் செயல்பட்டு வருவதாக பிரதமர் திரு. நரேந்திர மோடி கூறியுள்ளார். ஏழைகளுக்கு வெளிப்படையான, செயல்திறன் மிக்க சேவை புரிவதை உறுதி செய்ய அரசு எப்போதும் பணியாற்றி வருவதாக அவர் கூறினார். தமது வலைதளபக்கம் மற்றும் நமோ செயலியிலிருந்து கட்டுரைகளின் இணைப்பை மைகவ் டுவிட்டரில் அவர் பகிர்ந்துள்ளார். பிரதமர் தமது டுவிட்டர் பதிவில் கூறியிருப்பதாவது; ‘எங்களது அரசு ஏழைகளுக்கு வெளிப்படையான செயல்திறன்மிக்க சேவை புரிவதை உறுதிசெய்ய எப்போதும் பணியாற்றி வருகிறது’. ‘மத்திய அரசு ஏழைகள் மற்றும் விளிம்பு நிலை மக்களுக்கு தொண்டாற்றுவதில் முழுமையான அர்ப்பணிப்புடன் செயல்பட்டு வருகிறது. இந்த கட்டுரைகள் 8 ஆண்டுகால ஏழைகளுக்கான சேவையின் முக்கிய முன் முயற்சிகளை விளக்கும்’.
வேளாண் ஏற்றுமதிக்கொள்கை 2018-க்கு அமைச்சரவை ஒப்புதல்

வேளாண் ஏற்றுமதிக்கொள்கை 2018-க்கு பிரதமர் திரு நரேந்திர மோடி தலைமையிலான மத்திய அமைச்சரவை ஒப்புதல் வழங்கியுள்ளது. மத்தியில் கண்காணிப்புக் கட்டமைப்பை நிறுவும் ஆலோசனைக்கும் அமைச்சரவை ஒப்புதல் அளித்துள்ளது. இதற்கு வர்த்தக அமைச்சகம், மேம்பாட்டு முகமையாக செயல்படும். சம்பந்தப்பட்ட மாநில அரசுகளின் பிரதிநிதிகள், பல்வேறு அமைச்சகங்கள், துறைகள், முகமைகள், ஆகியவை வேளாண் ஏற்றுமதிக் கொள்கையின் அமலாக்கத்தைக் கண்காணிக்கும். வேளாண் துறையில் உலக சக்தியாக இந்தியாவை உருவாக்குதல், விவசாயிகளின் வருமானத்தை அதிகரித்தல் பொருத்தமான கொள்கை திட்டங்கள் மூலம் இந்திய வேளாண் வளங்கள் ஏற்றுமதியை ஊக்கப்படுத்துதல் ஆகியவை இந்தக் கொள்கையின் தொலைநோக்குப் பார்வையாகும். நோக்கங்கள்: 2022-க்குள் வேளாண் பொருள்கள் ஏற்றுமதியை இரண்டு மடங்காக்குவது. அழுகும் பொருட்கள் உள்ளிட்ட வேளாண் பொருட்களை மதிப்புக்கூட்டி நமது ஏற்றுமதி நிலையை மாற்றி அமைப்பது. புதிய, உள்நாட்டுத் தன்மை உடைய, இயற்கையான, நெறிமுறை சார்ந்த, பாரம்பரிய மற்றும் பாரம்பரியம் அல்லாத வேளாண் பொருட்களை ஏற்றுமதி செய்வது. தூய்மைப்பிரச்சினை மற்றும் பிற தடைகளை அகற்றி எளிதாக சந்தை வாய்ப்பு கிடைப்பதற்கு நிறுவன முறையை உருவாக்குவது. வெகுவிரைவில் உலக மதிப்புத் தொடருடன் ஒருங்கிணைப்பை ஏற்படுத்தி வேளாண் பொருட்கள் ஏற்றுமதியில் இந்தியாவின் பங்கினை இரண்டு மடங்காக்கப் பாடுபடுவது. வெளிநாட்டுச் சந்தைக்கான ஏற்றுமதி வாய்ப்புகளின் மூலம் விவசாயிகளை ஆதாயம் பெறச் செய்வது. —– எஸ் எம் பி – கீதா
இமாம் உசேன் நினைவு நாள் நிகழ்ச்சியில் பிரதமர் பங்கேற்பு

பிரதமர் திரு நரேந்திர மோடி, இந்தூரில் தாவூதி போரா சமூகத்தினர் நாளை (14.09.2018) ஏற்பாடு செய்துள்ள இமாம் உசேன் தியாகத்தை நினைவு கூரும் ‘ஆஷாரா முபாரகா’ எனும் நினைவு நாள் நிகழ்ச்சியில் பங்கேற்று உரையாற்ற உள்ளார். மத்தியபிரதேச முதலமைச்சர் திரு சிவ்ராஜ் சிங் சவுகான், தாவூதி போரா சமூகத்தினரின் ஆன்மிகத் தலைவர் டாக்டர் சையத்னா முஃபாடல் சைபுதீன் ஆகியோர் இந்த நிகழ்ச்சியில் கலந்து கொண்டு உரையாற்ற உள்ளனர்.
கிகாலி ஒப்பந்தத்திற்கு பிரதமர் வரவேற்பு

பிரதமர் திரு.நரேந்திர மோடி, ரவான்டா, கிகாலியில், இந்தியா உட்பட, 197 நாடுகள், தட்பவெட்ப சூழ்நிலையை மாற்றக்கூடிய ஹைட்ரோப்ளோராகார்பன்களை தடை செய்யும் இலக்குடன், கிகாலி ஒப்பந்தத்தில் கையெழுத்திட்டுள்ளதை வரவேற்றுள்ளார். “நமது பூமியில் பெரும் தாக்கத்தை ஏற்படுத்தும் வகையில், இன்று காலை வரலாற்று சிறப்புமிக்க கிகாலி ஒப்பந்தம் ஏற்பட்டுள்ளது, இந்த நூற்றாண்டின் முடிவில் உலக தட்பவெட்பத்தில் 0.5 டிகிரி குறைவதற்கு இந்த ஒப்பந்தம் வகை செய்வதுடன், பாரீஸில் ஏற்படுத்தப்பட்ட இலக்கினை நாம் அடைய உதவும். இந்தியா மற்றும் பிற நாடுகளின் விட்டுக்கொடுத்தல் மற்றும் ஒத்துழைப்பு ஆகியவை, இந்த பொதுவான, சரிநிகரான மற்றும் இலக்கான எச்.எப்.சி. ஒப்பந்தத்தை உருவாக்கியுள்ளது. இது இந்தியா போன்ற நாடுகள் குறைந்த அளவு கார்பன்கள் கொண்ட தொழில்நுட்பத்தை அணுகுவதற்கும், உருவாக்குதற்குமான செயல்பாட்டை அளிக்கும். பசுமையான பூமிக்கு பங்களிக்கும் வகையில், இந்த முக்கிய பிரச்சினையில் ஒருங்கிணைந்ததற்காக அனைத்து நாடுகளையும் நான் பாராட்டுகிறேன்”, என பிரதமர் தெரிவித்துள்ளார்.
‘வனிஜ்ய பவன்’ மற்றும் நிர்யாத் இணையதளத்தின்  துவக்க விழாவில் பிரதமரின் உரை

எனது அமைச்சரவை நண்பர்கள் திரு பியூஷ் கோயல் அவர்களே, திரு சோம் பர்காஷ் அவர்களே, திருமதி அனுப்பிரியா பட்டேல் அவர்களே, தொழில்துறை மற்றும் ஏற்றுமதிகளைச் சேர்ந்த நண்பர்களே, இதர பிரமுகர்களே, தாய்மார்களே, அன்பர்களே! புதிய இந்தியாவை நோக்கி கடந்த 8 ஆண்டுகளாக நாடு முன்னேறி வரும் பாதையில், குடிமக்களை மையமாகக்கொண்ட ஆளுகையின் ஒரு பகுதியாக இன்று மேலும் ஒரு முக்கிய நடவடிக்கை எடுக்கப்பட்டுள்ளது. புதிய மற்றும் நவீன வணிக கட்டிடம் மற்றும் ஏற்றுமதி தளத்தின் வடிவத்தில் புதிய அன்பளிப்புகளை நாடு பெற்றுள்ளது. நாட்டின் முதல் தொழில்துறை அமைச்சரான டாக்டர் ஷ்யாமா பிரசாத் முகர்ஜியின் நினைவு நாள், இன்று. அவரது கொள்கைகள், முடிவுகள், உறுதிப்பாடுகள் மற்றும் சாதனைகள், சுதந்திர இந்தியாவிற்கு வழிகாட்டியதில் முக்கியமாக இருந்துள்ளன. நண்பர்களே, அரசுடன் தொடர்பு கொள்ளும்போதும், அரசின் வசதிகளை அணுகும்போதும் ஒருவரும் அசௌகரியப்படக் கூடாது என்ற அணுகுதலை எளிதாக்குவதற்கு அரசு முன்னுரிமை அளிக்கிறது. அடிப்படை வசதிகள், வங்கி மற்றும் அரசின் கொள்கை தயாரிப்பை நாட்டு மக்கள் அணுகச் செய்வதுதான் கடந்த எட்டு ஆண்டுகளில் ஆளுகை மாதிரியின் மிக முக்கிய அம்சமாக இருந்து வருகிறது. அரசு திட்டங்களின் பயன்கள் பாரபட்சமின்றி ஒவ்வொருவரையும் சென்றடையும் போது மட்டும்தான் ஒட்டுமொத்த வளர்ச்சி என்பது சாத்தியமாகும். நண்பர்களே, இந்த கட்டிடத்தின் அடிக்கல் நாட்டு விழாவின் போது, புதிய கண்டுபிடிப்புகள் மற்றும் சர்வதேச புத்தாக்க குறியீட்டு வளர்ச்சியின் அவசியம் குறித்து நான் வலியுறுத்தியிருந்தேன். சர்வதேச புத்தாக்க குறியீட்டில் இன்று நாம் 46-வது இடத்தில் இருப்பதுடன் தொடர்ந்து முன்னேறி வருகிறோம். அடிக்கல் நாட்டு விழாவின்போது, எளிதான வர்த்தகத்தகத்தை மேற்கொள்ளும் நடவடிக்கைகளை மேம்படுத்துவது குறித்து நாம் ஆலோசித்தோம். இன்று இந்தக் கட்டிடம் திறக்கப்படும்போது 32,000க்கும் மேற்பட்ட தேவையற்ற விதிகள் நீக்கப்பட்டுள்ளன. புதிய இந்தியாவில் அர்ப்பணிப்புடன் சாதிக்கும் அணுகுமுறைக்கு, நமது ஏற்றுமதி சூழலியல் ஓர் சிறந்த உதாரணம். சர்வதேச ஏற்றுமதிகளை அதிகரிப்பதற்காக இந்தியாவை விரும்பத்தக்க உற்பத்தி இலக்காக மாற்ற அடிக்கல் நாட்டு விழாவின்போது நாம் உறுதியேற்றிருந்தோம். கடந்த ஆண்டு ஒட்டுமொத்த விநியோக சங்கிலியை சீரழித்த சர்வதேச பாதிப்புகளுக்கு இடையேயும் இந்தியாவின் ஏற்றுமதி 670 பில்லியன் டாலராக, அதாவது 50 லட்சம் கோடி ரூபாயாக பதிவானது. கடந்த சில ஆண்டுகளில் நிகழ்ந்த இதுபோன்ற சாதனைகளால் ஊக்கமளிக்கப்பட்டு நமது ஏற்றுமதியின் இலக்குகளை தற்போது நாம் அதிகரித்திருப்பதுடன், அவற்றை அடைவதற்கான முயற்சிகளையும் இரட்டிப்பாக்கியுள்ளோம். இது போன்ற புதிய இலக்குகளை அடைவதற்கு ஒவ்வொருவரின் கூட்டு முயற்சியும் மிகவும் அவசியம். மீண்டும் உங்கள் அனைவருக்கும் எனது வாழ்த்துகளைத் தெரிவித்துக்கொள்கிறேன். மிக்க நன்றி! பொறுப்புதுறப்பு: இது பிரதமர் உரையின் தோராயமான மொழிபெயர்ப்பாகும். பிரதமர் தமது உரையை இந்தியில் வழங்கியிருந்தார்.
புத்த பவுர்ணமி –  பிரதமர் வாழ்த்து

புத்த பவுர்ணமியை முன்னிட்டு பிரதமர் திரு. நரேந்திர மோடி நாட்டு மக்களுக்கு வாழ்த்து தெரிவித்துள்ளார். பிரதமர் தனது வாழ்த்துச் செய்தியில் தெரிவித்துள்ளதாவது: “அனைவருக்கும் புத்த பவுர்ணமி வாழ்த்துகள். இன்று கவுதம புத்தரின் தனித்துவமான பண்புகளை நினைவு கூறுகிறோம். அவரின் சிறந்த எண்ணங்கள் நம்மைத் தொடர்ந்து வழிநடத்திச் செல்லும். இணக்கமான, நேர்மையான மற்றும் கருணை மிகுந்த சமூகத்தை உருவாக்குவதில் கவுதம புத்தர் நம்மைத் தொடர்ந்து ஊக்கமளிப்பார்” என்று பிரதமர் தனது வாழ்த்துச் செய்தியில் கூறியுள்ளார்.
இந்திய விலங்கியல் கணக்கெடுப்பு அமைப்பு மற்றும் இன்டர்நேஷனல் பார்கோட் ஆஃப் லைஃப்  ஆகியவற்றுக்கு இடையான ஒப்பந்தத்திற்கு அமைச்சரவை ஒப்புதல் அளித்தது

பிரதமர் திரு நரேந்திரமோடி தலைமையிலான அமைச்சரவை கூட்டத்தில் இந்திய விலங்கியல் கணக்கெடுப்பு அமைப்பு மற்றும் இன்டர்நேஷனல் பார்கோட் ஆஃப் லைஃப் ஆகியவற்றுக்கு இடையான ஒப்பந்தத்திற்கு ஒப்புதல் அளிக்கப்பட்டது. சுற்றுச்சூழல், வனம் மற்றும் பருவநிலை மாற்றம் அமைச்சகத்தின் துணை அமைப்பான இந்திய விலங்கியல் கணக்கெடுப்பு அமைப்பு மற்றும் கனடா நாட்டை சேர்ந்த லாப நோக்கில்லாத அமைப்பான இன்டர்நேஷனல் பார்கோட் ஆப் லைப் ஆகியவற்றுக்கு இடையேயான ஒப்பந்தம் 2020 ஜூன் மாதத்தில் கையெழுத்திடப்பட்டது. இந்த ஒப்பந்தத்தின் மூலம் உயிரினங்கள் சரியாக அடையாளப்படுத்தப்பட்டு, பட்டியலிடப்படும். இந்திய விலங்கியல் கணக்கெடுப்பு அமைப்பால் சர்வதேச திட்டங்களில் இதன் மூலம் பங்கு பெற முடியும். மேலும் விவரங்களுக்கு, இந்த ஆங்கில செய்தி குறிப்பை படிக்கவும்:https://pib.gov.in/PressReleasePage.aspx?PRID=1662330 —-
தில்லியின் பல்வேறு பகுதிகளில் நிலவும் சூழல் குறித்து பிரதமர் ஆய்வு

தில்லியின் பல்வேறு பகுதிகளில் நிலவும் சூழ்நிலை குறித்து பிரதமர் திரு.நரேந்திர மோடி ஆய்வு மேற்கொண்டார். “தில்லியின் பல்வேறு பகுதிகளில் நிலவுகின்ற சூழ்நிலை குறித்து விரிவாக ஆய்வு மேற்கொண்டேன். அமைதியையும், இயல்பு நிலையையும் உறுதி செய்ய காவல்துறையும், இதர முகமைகளும் களத்தில் பணியாற்றி வருகின்றன. அமைதியும், நல்லிணக்கமும் நமது பண்பாட்டின் மையமாகும். எல்லா நேரத்திலும் அமைதியையும், சகோதரத்துவத்தையும் பராமரிக்குமாறு தில்லியைச் சேர்ந்த எனது சகோதர சகோதரிகளுக்கு நான் வேண்டுகோள் விடுக்கிறேன். அமைதியையும், இயல்பு நிலையையும் கூடிய விரைவில் நிலை நிறுத்துவது மிகவும் முக்கியமாகும்” என்று பிரதமர் கூறியுள்ளார்.
சர்வதேச ரோட்டரி உலக உச்சிமாநாட்டில் பிரதமர் உரை

சர்வதேச ரோட்டரி உலக உச்சிமாநாட்டில் பிரதமர் திரு நரேந்திர மோடி காணொலி காட்சி வாயிலாக இன்று உரையாற்றினார். ரோட்டரி சங்க உறுப்பினர்களை ‘வெற்றி மற்றும் சேவையின் உண்மையான கலவை' என்று குறிப்பிட்ட பிரதமர், “ரோட்டரி சங்கத்தின் இதுபோன்ற ஒவ்வொரு கூட்டமும் சிறிய அளவிலான சர்வதேச மன்றத்தைப் போல் உள்ளது. இவற்றில் பன்முகத்தன்மையும், துடிப்பும் உள்ளன”, என்று கூறினார். ‘சுயநலத்ததைவிட மேலானது, சேவை’ மற்றும் 'சிறந்த சேவை அளிப்பவர், அதிக லாபங்களைப் பெறுவார்’ ஆகிய ரோட்டரி சங்கத்தின் இரண்டு பொன்மொழிகளை சுட்டிக்காட்டிய பிரதமர், ஒட்டுமொத்த மனித இனத்தின் நலனிற்கு இவை மிக முக்கிய கோட்பாடுகளாகத் திகழ்வதாகவும், நமது துறவிகள் மற்றும் முனிவர்களின் போதனைகளை இவை எதிரொலிப்பதாகவும் குறிப்பிட்டார். “பிறருக்காக வாழ்வதைப் பற்றி தங்களது செயலில் காட்டிய புத்தர் மற்றும் மகாத்மா காந்தியின் பிறப்பிடம், நம் நாடு”, என்றார் அவர். சுவாமி விவேகானந்தரை மேற்கோள் காட்டிய பிரதமர், “நாம் அனைவரும் ஒன்றை ஒன்று சார்ந்து, ஒன்றுடன் ஒன்று தொடர்புடைய மற்றும் இணைக்கப்பட்ட உலகில் வாழ்கிறோம். அதனால்தான் நமது பூமியை மேலும் வளமானதாகவும், நிலையானதாகவும் மாற்ற தனிநபர்கள், நிறுவனங்கள் மற்றும் அரசுகள் இணைந்து பணியாற்றுவது முக்கியம்”, என்று தெரிவித்தார். சுற்றுச்சூழலைப் பாதுகாக்கும் முயற்சியில் இந்தியா முன்னிலை வகிப்பதாக அவர் கூறினார். “நிலையான வளர்ச்சி என்பது தற்போதைய காலத்தின் கட்டாயம். இயற்கையுடன் இணைந்த வாழ்வு என்ற நமது நூற்றாண்டுகள் பழமை வாய்ந்த பாரம்பரியத்தால் உந்தப்பட்டு, நமது பூமியை தூய்மையானதாகவும், பசுமையானதாகவும் மாற்றும் முயற்சியில் 1.4 பில்லியன் இந்தியர்கள் ஈடுபட்டு வருகிறார்கள்”, என்று பிரதமர் தெரிவித்தார். சர்வதேச சூரியசக்தி கூட்டணி, ‘ஒரு சூரியன், ஒரு உலகம், ஒரு தொகுப்பு’, சுற்றுச்சூழலுக்கான வாழ்க்கைமுறை என்ற லைஃப் இயக்கம் உள்ளிட்ட இந்தியாவின் முன்முயற்சிகளை அவர் பட்டியலிட்டார். 2070-ஆம் ஆண்டிற்குள் கரியமிலவாயு வெளியேற்றம் இல்லாததாக்கும் இந்தியாவின் உறுதிப்பாட்டை உலகநாடுகள் பாராட்டி வருவதாகவும் அவர் தெரிவித்தார். மனித சமூகத்தில் ஏழில் ஒரு பகுதியினர் வாழும் நாடு இந்தியா என்பதால், இந்தியாவின் எந்த ஒரு சாதனையும் உலகில் நேர்மறையான தாக்கத்தை ஏற்படுத்தும் என்று அவர் தெரிவித்தார். கொவிட்-19 தடுப்பூசியின் பயணம் மற்றும் காசநோயை முற்றிலும் ஒழிக்க 2030-ஆம் ஆண்டை சர்வதேச நாடுகள் இலக்காக நிர்ணயித்துள்ள நிலையில், ஐந்து ஆண்டுகளுக்கு முன்பாகவே 2025-ஆம் ஆண்டிற்குள் அதை ஒழிக்க இந்தியா மேற்கொண்டு வரும் முயற்சிகள் போன்றவற்றை அவர் உதாரணங்களாகக் குறிப்பிட்டார். இதுபோன்ற முயற்சிகளில் அடிமட்ட அளவில் ஆதரவளிக்குமாறு ரோட்டரி சங்கத்தினருக்கு திரு மோடி அழைப்புவிடுத்தார். அதே போல, உலகம் முழுவதும் யோகா தினத்தை மிகப்பெரிய அளவில் கடைப்பிடிக்குமாறும் அவர் கேட்டுக்கொண்டார்.
சுப மஹாலயா கொண்டாட்டம் – பிரதமர் வாழ்த்து

சுப மஹாலயா கொண்டாட்டத்தை முன்னிட்டு பிரதமர் திரு. நரேந்திர மோடி மக்களுக்கு வாழ்த்து தெரிவித்துள்ளார். “சுப மஹாலயா கொண்டாடும் அனைவருக்கும் எனது வாழ்த்துக்கள். இந்த பண்டிகைக் காலம் நம் வாழ்வில் மகிழ்ச்சியையும் வளத்தையும் கொண்டுவரட்டும்”, என்று பிரதமர் கூறியுள்ளார்.
சித்தரஞ்சன் தேசிய புற்றுநோய் நிறுவனத்தின் 2-வது வளாகத்தை கொல்கத்தாவில் 7, ஜனவரியில் பிரதமர் தொடங்கி வைக்க உள்ளார்

சித்தரஞ்சன் தேசிய புற்றுநோய் நிறுவனத்தின் 2-வது வளாகத்தை கொல்கத்தாவில் 7, ஜனவரி 2022 அன்று பிற்பகல் 1 மணியளவில் பிரதமர் திரு.நரேந்திர மோடி காணொலி வாயிலாக தொடங்கி வைக்க உள்ளார். நாட்டின் அனைத்துப் பகுதிகளிலும், சுகாதார வசதிகளை விரிவுபடுத்தி, மேம்படுத்துவதென்ற பிரதமரின் தொலைநோக்குப் பார்வையின்படி சித்தரஞ்சன் தேசிய புற்றுநோய் நிறுவனத்தின் 2-வது வளாகம் அமைக்கப்பட உள்ளது. சித்தரஞ்சன் தேசிய புற்றுநோய் நிறுவனத்தில் சிகிச்சைக்கு வரும் புற்றுநோயாளிகளின் எண்ணிக்கை வெகுவாக அதிகரித்து வந்ததால், இதனை விரிவுபடுத்த வேண்டிய தேவை உள்ளதென சில காலமாக உணரப்பட்டு வந்தது. இரண்டாவது வளாகம் அமைக்கப்படுவதன் மூலம் இந்த தேவை பூர்த்தி செய்யப்படும். சித்தரஞ்சன் தேசிய புற்றுநோய் நிறுவனத்தின் இரண்டாவது வளாகம் ரூ.530 கோடி செலவில் கட்டப்பட உள்ளது, இதில் 75:25 என்ற விகிதத்தின் அடிப்படையில், ரூ.400 கோடி மத்திய அரசால் வழங்கப்படும். எஞ்சிய தொகையை மேற்குவங்க மாநில அரசு வழங்கும். புற்றுநோயை கண்டறிதல், எந்த நிலையில் உள்ளது என்பதை அறிதல், சிகிச்சை அளித்தல், தொடர் சிகிச்சை போன்றவற்றுக்கான அதிநவீன வசதிகளைக் கொண்ட 460 படுக்கை வசதியுடைய விரிவான புற்றுநோய் சிகிச்சை மையமாக இந்த வளாகம் திகழும். இந்த வளாகத்தில், அணு மருத்துவம் (PET), 3.0 டெஸ்லா எம்ஆர்ஐ, 128 ஸ்லைஸ் சிடி ஸ்கேனர், ரேடியோநியூக்லைடு சிகிச்சைப் பிரிவு, என்டோஸ்கோபி அறை, நவீன பிராக்கிதெரபி பிரிவு உள்ளிட்ட அதிநவீன வசதிகள் ஏற்படுத்தப்படும். இந்த வளாகம் அதிநவீன புற்றுநோய் ஆராய்ச்சி மையமாகவும் திகழ்வதுடன், நாட்டின் கிழக்கு மற்றும் வடகிழக்கு மாநிலங்களைச் சேர்ந்த புற்றுநோயாளிகளுக்கு விரிவான சிகிச்சை அளிப்பதாகவும் அமையும்.
கொவிட்-19-லிருந்து பாரக் ஒபாமா விரைந்து குணமடைய பிரதமர் நல்வாழ்த்துக்களை தெரிவித்துள்ளார்

கொவிட்-19-லிருந்து அமெரிக்க முன்னாள் அதிபர் பாரக் ஒபாமா விரைந்து குணமடைய பிரதமர் திரு.நரேந்திர மோடி தமது நல்வாழ்த்துக்களை தெரிவித்துள்ளார். அமெரிக்க முன்னாள் அதிபர் பாரக் ஒபாமாவின் டுவிட்டருக்கு பதிலளித்துப் பிரதமர் கூறியிருப்பதாவது; “கொவிட்-19-லிருந்து @BarackObama நீங்கள் விரைந்து குணமடையவும் உங்கள் குடும்பத்தின் ஆரோக்கியம் மற்றும் நலனுக்காகவும் எனது நல்வாழ்த்துக்கள்.”
மின்னணு தகவல் தொடர்பு கட்டமைப்பு பாதுகாப்புக் குறித்து இந்திய கணிணி அவசரகால நடவடிக்கை குழுவுக்கும் (i) மலேசிய சைபர் பாதுகாப்பு (ii) சிங்கப்பூர் சைபர் பாதுகாப்பு முகமை (iii) ஜப்பான் கணிணி அவசரகால நடவடிக்கைக்குழு ஒருங்கிணைப்பு மையம் ஆகியவற்றுடன் புரிந்துணர்வு ஒப்பந்தங்கள் கையெழுத்து

இந்திய கணிணி அவசரகால நடவடிக்கைக்குழு, தம்மைப் போன்ற செயல்பாட்டுக்கான மலேசிய, சிங்கப்பூர், ஜப்பான் நாட்டு அமைப்புகளுடன் செய்து கொண்ட புரிந்துணர்பு ஒப்பந்தம் குறித்து இன்று (27.01.2016) பிரதமர் திரு நரேந்திர மோடி தலைமையிலான அமைச்சரவைக் குழுவிடம் எடுத்துரைக்கப்பட்டது. மின்னணு தகவல் தொடர்பு கட்டமைப்பு பாதுகாப்பு (சைபர் பாதுகாப்பு) குறித்து மூன்று புரிந்துணர்வு ஒப்பந்தங்கள் கையெழுத்தாகியுள்ளன. அவற்றின் விவரம் வருமாறு : – (i) மலேசியாவில் பிரதம மந்திரி பயணம் மேற்கொண்டபோது 2015 நவம்பர் 233ந் தேதி இந்தியாவின் கணிணி அவசரகால நடவடிக்கை குழுவுக்கும் மலேசிய சைபர் பாதுகாப்பு அமைப்புக்கும் இடையே ஒத்துழைப்புக்கான பரிந்துணர்வு ஒப்பந்தம் கையெழுத்தானது. (ii) பிரதம மந்திர சிங்கப்பூரில் பயணம் மேற்கொண்டபோது 2015 நவம்பர் 24ந் தேதி இந்தியாவின் கணிணி அவசரகால நடவடிக்கை குழுவுக்கும் சிங்கப்பூர் கணிணி அவசரகால நடவடிக்கை குழு, சிங்கப்பூர் குடியரசின் சைபர பாதுகாப்பு முகமை ஆகியவற்றிற்கும் இடையே சைபர் பாதுகாப்பு ஒத்துழைப்பு குறித்த புரிந்துணர்வு ஒப்பந்தம் கையெழுத்தானது. (iii) 2015 டிசம்பர் 7ந் தேதி தூதரக பரிவர்த்தனை மூலம் இந்தியாவின் கணிணி அவசரகால நடவடிக்கை குழுவுக்கும் ஜப்பானின் கணிணி அவசரகால நடவடிக்கை குழு ஒருங்கிணைப்பு மையத்திற்கும் இடையே சைபர் பாதுகாப்பு ஒத்துழைப்புக்கான புரிந்துணர்வு ஒப்பந்தம் கையெழுத்தானது. இந்தக் கையெழுத்தான ஒப்பந்தம் இரு தரப்பினருக்கும் இடையே பரிமாற்றம் செய்யப்பட்டு இது குறித்த நடவடிக்கை 2015 டிசம்பர் 22ந் தேதி நிறைவடைந்தது. சைபர் பாதுகாப்பு தொடர்பான இந்த புரிந்துணர்வு ஒப்பந்தங்களால் இந்தியாவுக்கும் சம்மந்தப்பட்ட நாடுகளுக்கும் இடையே பாதுகாப்பு தொடர்பான சம்பவங்களைக் கண்டுபிடித்தல், தீ்ர்த்து வைத்தல், தடுத்து நிறுத்துதல் ஆகியவை பற்றிய அறிவும் அனுபவமும் பகிர்ந்து கொள்ளப்பட்டு நெருங்கிய ஒத்துழைப்பு மேம்படுத்தப்படும். ••••••
பிரெஞ்சு அதிபர் பிரான்கோயிஸ் ஹாலண்டே இந்தியா வருகை; பிரதமர் வரவேற்பு; சண்டிகர் மற்றும் தில்லியில் பிரெஞ்சு அதிபரை சந்திக்க ஆவல் – பிரதமர்

இந்தியாவிற்கு வருகை தந்துள்ள பிரெஞ்சு அதிபர் பிரான்கோயிஸ் ஹாலண்டேவை பிரதமர் திரு. நரேந்திர மோடி வரவேற்றார். அவரை சண்டிகர் மற்றும் புதுதில்லியில் பிரதமர் மோடி சந்திக்க உள்ளார். பிரெஞ்சு அதிபர் திரு. பிரான்கோயிஸ் ஹாலண்டேவை நான் வரவேற்றேன். குடியரசு தின கொண்டாட்டத்திற்கு இவரை தலைமை விருந்தினராக கொள்வதில் நாங்கள் பெருமையும் மகிழ்ச்சியும் அடைகிறோம். பிரெஞ்சு அதிபர் திரு. பிரான்கோயிஸ் ஹாலண்டேயும் நானும் சண்டிகர் மற்றும் புதுதில்லியில் சந்திக்க உள்ளோம். எங்களின் முந்தைய கலந்துரையாடல்களை அடித்தளமாகக் கொண்டு எங்களின் பேச்சுவார்த்தைகள் அமையும் என்று பிரதமர் தனது டுவிட்டர் பக்கத்தில் தெரிவித்துள்ளார். ••••••
ரம்ஜான் புனித மாத தொடக்கத்தையொட்டி மக்களுக்கு பிரதமர் வாழ்த்து

ரம்ஜான் புனித மாத தொடக்கத்தையொட்டி பிரதமர் திரு நரேந்திர மோடி, தமது நல்வாழ்த்துக்களைத் தெரிவித்துள்ளார். பிரதமர் வெளியிட்டுள்ள ட்விட்டர் பதிவில்; “ரம்ஜான் புனித மாத தொடக்கத்தையொட்டி நல்வாழ்த்துக்கள். புனித மாதம், மக்கள் ஏழைகளுக்கு சேவை புரிவதை ஊக்குவிக்கட்டும். அத்துடன், நமது சமுதாயத்தில் அமைதி, நல்லிணக்கம் மற்றும் கருணை ஆகியவற்றை இது மேம்படுத்தட்டும்” என்று தெரிவித்துள்ளார்.